ההצגה "פח", פרי עטו ובבימויו של מוטולה, שהוצגה בפסטיבל תיאטרון קצר בצוותא, 2011
ירון מוטולה על הסט של "עניין של זמן (ספין-אוף)"
**ירון מוטולה** (נולד ב-16 ביולי 1970) הוא שחקן, במאי ומחזאי ישראלי.

קורות חייו
----------

מוטולה נולד ברמת הדר, הוד השרון ומגיל שנה גדל בפתח תקווה. הוא הבן הבכור בין שלושה אחים. כשהיה ילד הלך מוטולה עם אביו להצגה "מאחורי הגדר" על פי ביאליק בהבימה, שהותירה עליו רושם רב. בכיתה ט' החל ללכת לחוג דרמה ובכיתה י' עבר ללמוד תיאטרון בתיכון לאומנויות תלמה ילין (1988-1985). בתיכון שיחק בדרמה בת 50 דקות בבימויו של איל חלפון על מלחמת לבנון הראשונה בשם "הערב סרט".

### קריירה בתיאטרון

בצבא התקבל מוטולה לתיאטרון צה"ל, אך העדיף במקום זאת ללכת לפרויקט גרעיני נח"ל אומנויות למצפה רמון שיזם אביטל מוסינזון, מתוך כוונה לשלב אמנות עם נח"ל. הוא עשה טירונות קרבית של חצי שנה ואחר-כך התגורר במשך שנה במצפה רמון, שם לימד תיאטרון בבתי ספר. במסגרת זאת הוא העלה ביחד עם עוד שני חברים את ההצגה "מנהל הבית" של הרולד פינטר. אחר-כך שירת כלוחם וסמל מחלקה. לאחר שחרורו מהצבא הוא למד במשך שנה אצל רחל שור במכינה של ניסן נתיב, ואחר-כך למד במשך שלוש שנים בסטודיו למשחק ניסן נתיב (1995-1992). כבר בשנה ב' ללימודיו בסטודיו ביים מחזה קצר.

בתום לימודיו בסטודיו שיחק במשך חמש שנים בתיאטרון הבימה ובבית ליסין (2000-1995). ההצגה הראשונה בה שיחק הייתה "המפקח בא" בהבימה, בבימויו של שמואל וילוז'ני, בה הופיע לצידם של שלמה בר-שביט, רמה מסינגר ואברהם מור. אחר-כך שיחק בתפקיד הראשי ככריסטיאן המאהב בהצגה "סירנו" לצידם של ששון גבאי ורמה מסינגר.

במקביל לתיאטרון שיחק בסדרות הטלוויזיה "סיטון", "כסף קטלני", קפה פריז", "טירונות" ו"שלווה".

מוטולה כתב וביים את המחזה "אומרים שעקץ אותו דבור" שעלתה ורצה בתיאטרון תמונע (2001-2000), מערכון על נחיל דבורים שנכנס לסלון של זוג ומשבש את חייהם. בשנים 2002–2003 למד בבית הספר לתסריטאות של עידית שחורי. הוא כתב וביים את המחזה "פח" שהציג בפסטיבל תיאטרון קצר בצוותא (2011), שמספר על ילד שאביו נוטש אותו בפח הזבל, שם הילד פוגש אדם נוסף ומתפתח ביניהם קשר. הוא כתב פרקים לסדרה "ילדות רעות" ודיאלוגים לסדרה "מעורב ירושלמי" בה גם שיחק.
ב-2008 שיחק בהצגה "קפיצה לחו"ל" שהציגה בתמונע, בבימויה של נטע מורן. ההצגה העוסקת ביגאל (מוטולה), מחזאי שנטש את אשתו דנה (יעל אבקסיס) שנכנסה להריון ממנו לטובת קריירה בלונדון ושב אליה כעבור ארבע שנים, כשהיא נשואה לשאולי (אלחי לויט).

ב-2005 ביים פרויקט מונולוגים ממחזות העולם שהציגו עולים חדשים בתיאטרון גבעתיים. באותה שנה ביים את שמואל ברו בהצגת היחיד פרי עטו של ברוך על טראומת ההגירה של עולי אתיופיה לישראל שהציגה בתיאטרונטו. בשנת 2010 ביים את מהרטה ברוך בהצגת היחיד פרי עטה "מהרטה בעיר הגדולה" שהציגה בצוותא. מיולי 2012 מוטולה משחק בהצגה "כולם היו בניי" בקופרודוקציה של תיאטראות חיפה והקאמרי, לצידם של נתן דטנר, לאורה ריבלין ונטע גרטי.

מוטולה לימד משחק בסטודיו למשחק ניסן נתיב (במסגרת הסדנה של רחל שור), בו העלה את המחזה "אף אחד לא מת" שכתב (2004), הוא לימד בבית הספר למשחק "מנוע חיפוש" (2009-2006) ובבית הספר לתיאטרון חזותי בירושלים, מאז 2006 מלמד במסגרת אגודת הסטודנטים של אוניברסיטת תל אביב ומאז שנת 2012 הוא מלמד משחק לתיאטרון בבית הספר "אימפרו".

### קריירה בטלוויזיה ובקולנוע

בעשור הראשון של המאה ה-21 שיחק בסדרת הטלוויזיה "מעורב ירושלמי" בתפקיד איציק, הבן הסורר היוצא בשאלה של שמעון שדה (שמיל בן-ארי). בעונה הראשונה הוא חי עם חברתו (אורלי פרל) והם מגיחים ביחד לבית המשפחה הדתי. בעונה השלישית איציק מפתח רומן עם דינה חדד (מירי מסיקה), אשתו של יונה חדד (עמוס לביא).

ב-2010 הגיש ביחד עם גיסו עומר קריגר את תוכנית הרדיו "הלילה הזה" בגלי צה"ל.

מוטולה שיחק עיתונאי ישראלי בסרט "מינכן" של סטיבן ספילברג (2006) וגילם את דמותו של הרוצח הפסיכופת בסרט האימה הישראלי "כלבת" (2010).

בתקופת לימודיו בניסן נתיב שיחק בסדרה "עניין של זמן" בטלוויזיה החינוכית, וגילם את דמותו של איתי כץ, הנער שאינו בטוח בזהותו המינית. ביולי 2012 שודרה הסדרה "עניין של זמן" (ספין אוף של הסדרה הקודמת) בה איתי כץ המבוגר (ירון מוטולה) יצא מהארון וחי עם בן-זוג (בועז קונפורטי).כמו כן שיחק בעונה השנייה של הסדרה ״חברות״ בתפקיד ח״כ ב״יש עתיד״.

חיים אישיים
-----------

בשנים 2007–2009 למד לתואר ראשון בבימוי וחינוך במכללת סמינר הקיבוצים.

מוטולה נשוי מאז שנת 1999 למיכל קריגר, צלמת, ולהם שתי בנות.

תפקידים
-------

### תיאטרון

| הצגה | תיאטרון | מחזאי | במאי | תפקיד | הצגת בכורה |
| --- | --- | --- | --- | --- | --- |
| האמת | בית ליסין | פלוריאן צלר | משה קפטן | פול | אוגוסט 2013 |
| כולם היו בניי | קופרודוקציה בין תיאטראות הקאמרי וחיפה | ארתור מילר | משה נאור | הרופא ג'ים בייליס | 9 ביולי 2011 |
| סוחרים | פסטיבל תיאטרון קצר בצוותא | עמית ארז | שלום שמואלוב |  | 2009 |
| קפיצה לחו"ל | תיאטרון תמונע | שלומי מושקוביץ | נטע מורן | יגאל | 2008 |
| החתונה של אדיס | תיאטרון אורנה פורת | איריס שביט | איציק סיידוף |  | 2004 |
| הקונצרט | תיאטרון בית ליסין | גורן אגמון | בן לוין |  | 1998 |
| הלב שנעלב | זוכת פרס ראשון בפסטיבל חיפה להצגות ילדים | שירה גפן | שירה גפן |  | 1998 |
| מלכוד 22 | תיאטרון הבימה | ג'וזף הלר | אילן רונן | נייטלי, קלוינג'ר, חולה שרואה הכול פעמיים, טייס מפציץ, שוטר צבאי | 24 במאי 1997 |
| שלוש נשים גבוהות | תיאטרון הבימה | אדוארד אלבי | ג'ק מסינגר | הבן | 13 בפברואר 1997 |
| ערב אימפרוביזציה – משחקי תיאטרון | תיאטרון הבימה |  | אילן רונן |  | 21 בינואר 1997 |
| סיראנו | תיאטרון הבימה | אדמון רוסטאן | פטר לבל | הברון כריסטיאן דה נניט | 2 בספטמבר 1996 |
| המפקח בא | תיאטרון הבימה | ג'יי פריסטלי | שמואל וילוז'ני | אריק ברלינג | 18 בנובמבר 1995 |

### טלוויזיה

| סדרה/תוכנית/סרט | ערוץ | במאי | תפקיד | שנה |
| --- | --- | --- | --- | --- |
| עניין של זמן (ספין-אוף) | רשת, ערוץ 2 | רני סער | איתי כץ | 2012 |
| מעורב ירושלמי | קשת ערוץ 2, ערוץ 10 | ינקול גולדווסר וניר ברגמן | איציק שדה | 2010-2004 |
| האמת העירומה | ערוץ 10 | אורי ברבש | דרור | 2009 |
| מתי נתנשק | ערוץ 10 | אלון בנארי ושי קפון |  |  |
| חיי כלב | ערוץ הילדים | ליאורה קמינצקי | מוטי | 2007 |
| כתב פלילי | ערוץ 1 | חיים בוזגלו | רוני אילני | 2005 |
| החבר'ה הטובים | ערוץ הילדים | ליאורה קמינצקי, שירלי שטרן ויובל גרנות | אבישי | 2002 |
| שלווה | ערוץ 2 | חיים בוזגלו | בר | 2000 |
| טירונות | רשת, ערוץ 2 | אורי ברבש | אסף נווה | 1998-2001 |
| קפה פריז | HOT | אמנון רובינשטיין | צלם | 1997 |
| כסף קטלני | קשת, ערוץ 2 | ערן ריקליס | עמוס | 1996 |
| המונה דופק | HOT | יקי יושע |  |  |
| סיטון | ערוץ 1 | אורי ברבש | איציק | 1995 |
| סיפור מקומי (דרמת טלוויזיה) | ערוץ 1 | נסים דיין |  | 1994 |
| עניין של זמן, סדרת טלוויזיה | החינוכית 2 | יעל גרף ושירלי שטרן | איתי כץ | 1993 |
| הערב סרט (סרט) |  | איל חלפון | דן | 1987 |

### קולנוע

| סרט | סוג | במאי | תפקיד | שנה | מידע נוסף |
| --- | --- | --- | --- | --- | --- |
| הבן-דוד | סרט קולנוע | צחי גראד |  | 2018 |  |
| בוקר | סרט קולנוע (50 דקות) | יקי איילון |  | 2012, פוסט פרודקשן |  |
| לילה וערפל | וידאו ארט | דני גל | מיכאל גולדמן | 2011 | השתתף בביאנלה של ונציה |
| כלבת | סרט קולנוע | נבות פפושדו ואהרון קשלס | הרוצח | 2011 |  |
| אווה עוזבת | סרט קצר | איה סומך | אלדד | 2010 | נעשה במסגרת "פרויקט קפה" של יעל פרלוב |
| זרובבל |  | שמואל ברו | השוטר ברגי | 2009 |  |
| עלמה | סרט סטודנטים | רוי קריספל | חיים | 2007 |  |
| NO אקזיט | סרט קולנוע | דרור סבו | החבר לשעבר של בקי | 2006 |  |
| מינכן | סרט קולנוע | סטיבן ספילברג | עיתונאי ישראלי | 2006 |  |
| קיבוץ נדבות | סרט קצר | הלל רוזמן |  | 2003 |  |
| ג'ירפות | סרט קולנוע | צחי גראד | שימי | 2001 |  |
| קדימה אריות | סרט קצר | אריק רוטשטיין |  | 1995 |  |

רדיו
----

| תוכנית | מחזאי | תפקיד | שנה |
| --- | --- | --- | --- |
| הלילה הזה | גלי צה"ל | מגיש ביחד עם עומר קריגר | 2010 |

כתיבה ובימוי לתיאטרון
---------------------

| הצגה | תיאטרון | מחזאי | במאי | שנה |
| --- | --- | --- | --- | --- |
| רצח | אימפרו | חנוך לוין | ירון מוטולה | 2015 |
| זה לא אותו הצל | פסטיבל תיאטרון קצר | שי אזולאי | ירון מוטולה | מרץ 2012 |
| עשה זאת בעצמך | פסטיבל צו קריאה מספר 7 בצוותא | עמית ארז | ירון מוטולה | מרץ 2012 |
| פח | פסטיבל תיאטרון קצר בצוותא | ירון מוטולה | ירון מוטולה | 2011 |
| מהרטה בעיר הגדולה | צוותא | מהרטה ברוך | ירון מוטולה | 2010 |
| מונולוגים בעלייה | פרויקט עולים, תיאטרון גבעתיים | מונולוגים ממחזות העולם | ירון מוטולה | 2005 |
| מילה של אתיופי | תיאטרונטו | שמואל ברו | ירון מוטולה | 2005 |
| אומרים שעקץ אותו דבור | תיאטרון תמונע | ירון מוטולה | ירון מוטולה | 2001-2000 |

כתיבה לטלוויזיה
---------------

| סדרה | סוגה | ערוץ | במאי | תפקיד | שנה |
| --- | --- | --- | --- | --- | --- |
| ילדות רעות | סידרה יומית | ערוץ 24 | עדי בנימינוב | כתיבת שמונה פרקים | 2005 |
| מעורב ירושלמי | סדרת טלוויזיה | קשת ערוץ 2, ערוץ 10 | ינקול גולדווסר וניר ברגמן | כתיבת דיאלוגים | 2004-2010 |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ירון מוטולה** |

* ירון מוטולה, במסד הנתונים הקולנועיים IMDb (באנגלית)
* ירון מוטולה, בארכיון הבימה
* ירון מוטולה באתר אישים
* ירון מוטולה באתר אידיבי
* ירון מוטולה(הקישור אינו פעיל) באתר תיאטרון הבימה
* מאיה כהן, אני עוד פה, באתר ישראל היום, 27 באוקטובר 2009
* מירב חסיד, ירון מוטולה מזפזפ, באתר nrg מעריב, 27 באוקטובר 2009
* יונתן אסתרקין, לוקח את הזמן: ירון מוטולה לא מתבאס שלא הפך לכוכב, באתר nrg‏, 15 באוגוסט 2012
* ההצגה "קפיצה לחו"ל, באתר תיאטרון תמונע